V: Hoe vind ek uit of daar 'n grondeis is op grond wat ek wil koop?
Ons is tans besig om 'n plaas te koop. Die verkoper wil hê ons moet al kontrak teken maar ons is nie seker of daar grondeise op is nie. Hy sê daar is geen eise nie maar ons wil seker maak. Wat kan ons doen? Ons prokureur is tans besig met die saak maar dit duur egter te lank.
Deur: .15 Februarie 2019 2627 keer gelees
Niks verhoed u om die koopkontrak te teken, onderhewig aan 'n voorwaarde dat geen grondeise oor die grond by die grondeisekantoor aangeteken is nie. Die voorwaarde kan verder bepaal dat indien enige grondeis teen die eiendom aangeteken is, die koper nie met die kooptransaksie sal voortgaan nie en die koopkontrak sal verval.
Wat gewoonlik gebeur, is dat die prokureur 'n skrywe aan die grondeisekantoor rig en skriftelike bevestiging aanvra of daar enige grondeise teen die eiendom aangeteken is. Die grondeisekantoor stuur dan 'n skrywe aan die prokureur terug, waarin aangedui word of enige grondeise teen die grond bestaan of nie.
Na aanleiding van die werklike posisie met betrekking tot grondeise teen die eiendom sal die koper dan kan besluit of hy met die kooptransaksie voortgaan of nie. So 'n skrywe deur die grondeisekantoor word tipies binne ongeveer 'n maand se tyd verskaf.